Kävimme Tammerfestin aikaan kuulostelemassa tunnelmia taksitolpalta – Ihmiset ovat tietoisia siitä, että matkahintoja kannattaa nyt vertailla

Kello on puoli kaksitoista perjantaiyönä ja Keskustorin taksitolpalla on autoja niin paljon, ettei enempää mahdu. Tammerfestin viimeinen esitys on vielä käynnissä, eikä tolpalle ole ehtinyt muodostua jonoa. Paikalla on kuitenkin joitakin aavistuksen humaltuneita ihmisiä, jotka katselevat odottavia takseja. Tolpalla seisoo paljon eri tarroilla varustettuja autoja. Kukaan ei mene automaattisesti jonon ensimmäiseen autoon, vaan he kiertelevät taksien väleissä ja kyselevät hintoja. Ihmiset tuntuvat olevan erittäin tietoisia siitä, että taksien matkahintoja kannattaa vertailla. Kun taksiliikenne vapautettiin kilpailulle heinäkuun 1. päivänä, taksit ovat saaneet määrittää omat hintansa. Tammerfestin yö on oiva hetki selvittää, ovatko ennustukset käyneet toteen. Onko suomalaisesta taksiliikenteestä tullut hallitsematon villi länsi, kuten jotkut lain muuttuessa povasivat? "Kyllä rahaa on" Kyselen taksien kilometrihintoja. Vaihtelua on, mutta ei kovin suuresti. Yksi ajokilometri maksaa viikonloppuyönä noin 2,09–2,29 euroa, aloitustaksa pyörii 8–10 eurossa. Osa on kiinnittänyt ikkunaansa valmiin hinnaston, osa ehdottaa suoraan sopimushintaa. Eräs nainen tulee katselemaan yhden auton hinnastoa kanssani. Emme kumpikaan kunnolla ymmärrä, miten hinnasto toimii. –Ihan sama, kyllä rahaa on, nainen tokaisee lopulta ja nykäisee auton oven auki. Taksinkuljettaja Ville Ojalan kilometritaksa yöllä ruuhka-aikaan on 2,25 euroa. Hän sanoo kuitenkin olevansa valmis neuvottelemaan hinnasta, jos asiakas niin haluaa. –Eihän tuo nyt kerro asiakkaille mitään, että onko tuo nyt halpa vai kallis hinta. Vaikea sanoa, mutta aika keskiarvo on, että päivätaksa on vähän alle kaksi euroa ja yötaksa on vähän yli 2 euroa. Ojala kertoo heinäkuun olevan taksiyrittäjälle melko hiljaista aikaa. Tammerfestien yönä asiakkaita kuitenkin riittää. –Sanotaan, että puoli tuntia, niin tuossa on jo pitkä jono. Niin se oli viime yönäkin, niin se tulee olemaan tänäkin yönä. Kyynärpäätaktiikka kiukuttaa Kuluu hetki, ja "villi länsi" alkaa hiljalleen näyttäytyä. Taksitolpalle saapuu pariskunta, joka alkaa kierrellä taksilta toiselle. Hinta ei kuitenkaan miellytä. He ehtivät neuvotella hetken yhden kuljettajan kanssa, ennen kuin heidän selkänsä taakse tulee nuorempi mies, joka huutaa tarjoavansa viisitoista euroa matkasta Pispalan Pulterille. Taksikuski mulkaisee pariskuntaa ja miestä, painaa kaasua ja ajaa pakoon tinkaajia pelkääjänpuoleinen ovi edelleen auki roikkuen. Tapaus suututtaa sekä nuorta miestä että pariskuntaa. Voimasanoilta ei vältytä. –Tämä on ihan syvältä nykyään, kun tämä menee tällaiseksi spedeilyksi, nuori mies ärähtää ja pariskunta on samaa mieltä. Nuori mies lähtee paikalta, mutta pariskunta jää väittelemään hinnoista. He ovat matkalla Sääksjärvelle, jonne naisen mukaan pääsi ennen taksilain uudistusta 32 eurolla. Nykyään hinta nousee ainakin 35 euroon. –Ihmiset ovat tämän takia niin aggressiivisia. Olivat he ennenkin aggressiivisia taksijonossa, mutta nyt mennään ja huudetaan, että "se on mun taksi!", nainen puuskahtaa. Muuttuiko mikään? Varttia yli kaksitoista yleisö alkaa valua taksitolpalle Tammerfestiltä. Samaan aikaan alkaa sataa kaatamalla. Monilla on mukanaan kertakäyttöinen sadeviitta, mutta moni pelkillä hellevaatteilla paikalle saapunut kastuu nopeasti läpimäräksi. Taksit ovat yhtäkkiä kaikki kaikonneet paikalta, eikä jono liiku. Jonossa sadeviitassaan seisova Anne Moilanen kertoo tarkkailevansa jonosta käsin, josko hänen bussinsa saapuisi samaan aikaan Keskustorille. Hän ei ajele takseilla usein, eikä siksi vertaile niiden hintojakaan. –Joku ainakin puhui, että ei ne hinnat niin kauhean paljoa eroa. Menen mieluummin siihen ensimmäiseen autoon kuin katselen hintoja. Jonoa kertyy yhä vain enemmän, eikä takseja näy. Kello näyttää puolta yhtä, ja alan tehdä lähtöä. Jään kuitenkin katsomaan mitä tapahtuu, kun seuraava taksi saapuu paikalle. Kuluu muutama minuutti, ja musta auto kaartaa tolpalle. Jonon ensimmäisenä seisova mies istuu pelkääjän paikalle, eikä autoon tule muita. Loppujono jää kiltisti odottamaan vuoroaan. Näky on sama kuin aina ennenkin. Päivitys 21.7.2018 kello 12.48: Jutun otsikkoa muutettu. Oikaisu 22.7.2018 kello 18.52: Poistettu tekstistä muotoiluja, joista saattoi ymmärtää Tampereen Aluetaksin olevan yksi taksiyritys. Tampereen Aluetaksi Oy vastaa Pirkanmaan taksien ajovälityksestä, ja sen omistavat itsenäiset taksiyrittäjät. Taksiyrittäjät voivat määritellä taksansa vapaasti, joskin hinta on ilmoitettava asiakkaalle etukäteen pyydettäessä. Hintavertailu on asiakkaan vastuulla. Taksilupa ei ole enää sidottu asemapaikkaan, vaan taksit voivat ottaa asiakkaita kyytiin mistä vain. Taksin voi tilata myös esimerkiksi Uberin ja Valopilkun kaltaisten sovelluksien kautta. Kaikkien yrityksien takseja ei pysty tilaamaan samasta välityskeskuksesta. Auton mallia ei enää säädellä, eli asiakas voi tilata tarvittaessa tilataksiakin suuremman auton.